Alize bly getrou aan haar waardes | Maroela Media
Met sewe onderskeidings in die sak beplan Alize Hoepfner van Hoërskool Ellisras in Lephalale om haar in die veld van die mediese wetenskappe te bekwaam.
Sy het onderskeidings in Afrikaans, Engels, wiskunde, lewensoriëntering, fisiese wetenskap, lewenswetenskap en geografie ingepalm.
Met matriek agter die rug wil Alize vanjaar haar graad in farmasie by die NWU Potchefstroom afskop.
Sy het groot bewondering vir iemand soos die Amerikaanse branderplankryer Bethany Hamilton, wat haar arm in ŉ haai-aanval verloor het. “Al het dinge vir haar onmoontlik gelyk, het sy steeds volhard en haar passie uitgeleef,” sê Alize.
Alize is mal oor sing, dans en kosmaak. Sy is ook passievol oor kuns en droom daarvan om eendag haar eie boek te skryf. Sy skryf haar akademiese sukses toe aan harde werk en dank die Hemelse Vader vir die talente en krag wat hy vir haar gegee het.
Alize was in 2015 Dux-leerling van haar skool en is bekroon met die toekenning van leerling (Rassie) van die jaar.
Sy staan sterk in haar waardes en beskryf haarself as ŉ dromer wat graag die onmoontlike wil bereik.
“Bly getrou aan jou waardes en moenie vasgevang raak in die hede nie – lewe vir die toekoms.”
Annelie Wessels · 3 jaar gelede
Alize Hoepfner het ook die IEB eksamen in Gevorderde Program in Wiskunde met onderskeiding geslaag. Dus het Sy 8 onderskeidings. Hoërskool Ellisras is trots op haar en ons ander matrieks.